**Maig Cooperatiu 2024**

**Habitatge cooperatiu, responsabilitat social corporativa i economia social, circular i sostenible, temes centrals del cicle al Prat de Llobregat**

* **El Maig Cooperatiu 2024 s’iniciarà amb la projecció d’una pel·lícula al cinema Capri el dijous 2 de maig, amb taula rodona posterior per saber més sobre comunitats de convivència per a la gent gran.**
* **Com enfortir el teixit empresarial amb projectes d’economia social i cooperativa de manera sostenible i ètica a través de la Resposabilitat Social Corporativa: aquest és l’objectiu de la jornada que es farà dins del Maig Cooperatiu al Prat el proper dimarts 28 de maig**
* **També es presentaran bones pràctiques d’emprenedoria social d’arreu de Catalunya, a la Fira d’Economia Social i Cooperativa del Baix Llobregat el proper dissabte 25 de maig.**
* **La Cooperativa Obrera de Viviendas del Prat, referent a Catalunya en l’àmbit de l’habitatge cooperatiu, organitza unes jornades dedicades al model de generació d’habitatge assequible al Prat, el dijous 9 de maig.**

Les alternatives d’habitatge cooperatiu i les comunitats de convivència, la Responsabilitat Social Corporativa i l’economia social, circular i sostenible són tres dels temes centrals del “Maig Cooperatiu” al Prat. Enguany, se celebra la novena edició d’aquest cicle, amb què es volen difondre els valors i les diferents alternatives que ofereix l’economia social, solidària i cooperativa en múltiples camps.

El cicle està organitzat per l’Ateneu Cooperatiu del Baix Llobregat, els ajuntaments implicats -entre ells, el del Prat de Llobregat- i les entitats d’economia social i cooperativa de la comarca. En el cas del Prat, es donarà el tret de sortida al Maig Cooperatiu el proper dijous 2 de maig, amb un acte de presentació -acompanyat de la projecció del film “¿ Y si vivimos todos juntos?” - i les activitats continuaran fins a finals de mes.

**Quines alternatives d’habitatge impulsa l’economia social i cooperativa?**

La Cooperativa Obrera de Viviendas del Prat (COV) i l’Ateneu Cooperatiu del Baix Llobregat organitzen enguany les setenes jornades d’habitatge cooperatiu el dijous, 9 de maig, a la tarda. L’objectiu és debatre al voltant de les actuals dificultats per accedir a un habitatge assequible i de diferents propostes que aporta l’economia social i cooperativa per abordar aquesta problemàtica.

La COV és una cooperativa d’habitatges amb més de 60 anys d’història, que va néixer durant el tardofranquisme per cobrir les necessitats d’habitatge de les famílies amb més dificultats socioeconòmiques. Actualment, compta amb més de 1.000 socis i sòcies i és un referent en habitatge cooperatiu a Catalunya. Els socis i sòcies de la COV també celebraran la seva trobada anual durant el Maig Cooperatiu el proper 18 de maig.

**La Responsabilitat Social Corporativa (RSC), una eina de transformació social per vincular el teixit empresarial amb la ciutadania**

Una altra de les activitats destacades serà la jornada sobre RSC on participaran el dimarts 28 de maig organitzacions socials i el teixit empresarial del Prat per conèixer quins projectes estan duent a terme i com poden col·laborar entre elles per generar un valor social que contribueixi al desenvolupament ètic i sostenible de l’entorn físic més proper. Es treballarà en diferents dinàmiques que facilitin el concepte de col·laboració entre entitats i empreses i es finalitzarà amb un espai de networking on puguin establir contactes per portar a terme idees i propostes que puguin sorgir durant la jornada.

**Cooperativisme per a la inclusió social i en l’entorn escolar**

També es podrà participar en la 4a edició de l'Horts i Arts. La Fundació Cassià Just-Cuina Justa celebra la Música com Art que evoluciona i es manté al llarg de les generacions, com la saviesa i el bon fer de la tradició agrícola que roman en la tradició i es traspassa per mitjà de la transmissió oral, com feia la música popular, que recollia i narrava les tasques del camp, dels temps de sembra i collita, del clima... una banda sonora per a cada moment. Serà una jornada de portes obertes a Cal Tudela, el proper 4 de maig.

A més, es mostrarà el resultat final del projecte Cultura Emprenedora a l’Escola, amb què l’alumnat de quatre escoles del Prat, Bernat Metge, Joan Maragall, Mare de Déu del Carme i Tarradellas ha creat sis cooperatives simulades. D’aquesta manera, es vol apropar l’alumnat al món de l’economia social i solidària i als principis del cooperativisme. Al llarg del curs, en aquestes cooperatives, s’han elaborat productes artesanals, que es vendran a benefici de projectes socials de la ciutat a la Plaça de Ramon Roigé i Badia el divendres 24 de maig al matí.

També estarà present al cicle del Maig Cooperatiu del Prat la lluita contra el malbaratament alimentari i la consciència sobre el clima amb dues activitats: “El Mural del Clima”, realitzat per Heres Social, el dissabte 25 de maig a la Fira de l’Economia Social i Cooperativa, i una visita a l’exposició “Menja, Actua, Impacta” de Fundesplai, el 4 de maig.

El programa del Maig Cooperatiu al Prat també comptarà amb activitats promogudes pel Centre de Promoció Social Francesc Palau, l’Associació i Empresa d’Inserció Saó i la Fundació Rubricatus, entre d’altres.

Més informació del [Maig Cooperatiu al Prat](https://www.elprat.cat/empresa-comerc-i-ocupacio/municipi-cooperatiu/maig-cooperatiu-economia-social-i-cooperativa)

Més informació del [Maig Cooperatiu al Baix Llobregat](http://ateneucoopbll.cat/maig-cooperatiu-2024-crida-per-programar-activitats/) en general.